Robotte bedien gaste by Sandton-hotelŉ Robot beduie vir ŉ gas by die ingang van die Sky Hotel in Sandton. (Foto: Luca Sola/AFP) “Welkom by Hotel Sky. Ek is nie ŉ persoon nie, maar ŉ virtuele agent,” verduidelik ŉ veelkleurige robot in die voorportaal van ŉ hotel in Sandton. Hotel Sky, wat reeds in 2019 robotte ontwikkel het as deel van sy algehele ontwerp, het onlangs ná sy opening die nuwe tegnologie in gebruik geneem in ŉ poging om die verspreiding van die koronavirus hok te slaan. “Niemand het gedink die robotte sou so handig te pas kom in ŉ tyd waar kontaklose dienste aangemoedig word nie,” sê Herman Brits, bestuurder van dié hotel. Die hotel het in November, te midde van die inperkingsregulasies, sy deure oopgemaak. Volgens Nikhil Ranchod, medestigter van CTRL Robotics, die maatskappy agter die installering van dié robotte, het die pandemie net die strewe na outomatisering op dié vasteland versnel. ŉ Tegnikus toets die robotte se kamerdiensfunksie. (Foto: Luca Sola/AFP) “Robotte is skaars in ontwikkelende lande waar arbeid dikwels goedkoper is, so die nuutheid van die hele stelsel is ŉ groot aardigheid in Suid-Afrika.” Die robotte gebruik daagliks hysbakke en navigeer ook die gange van die hotel terwyl hulle gaste se bagasie dra en kos aflewer. “Ons doel is nie om personeel te vervang nie, maar eerder om hulle aan te vul,” sê Ranchod. “Vra die personeel by die ontvangstoonbank en hulle sal vir jou sê dat die robotte hulle ekstra tyd gee om hul pligte meer kreatief en beter te verrig.” Hotel Sky meen hy is die eerste hotel in Afrika om robotte in diens te neem. “Baie van die gaste vind die robotte opwindend en dit verleen ŉ heel nuwe dimensie aan die hotelbedryf,” sê Brits.